2 skuldig aan wrede moord op bejaarde | Maroela Media
Twee mans is vandeesweek in die plaaslike hooggeregshof in Port Elizabeth skuldig bevind aan die wreedaardige moord op die 86-jarige Anne Smith van dié stad in die Oos-Kaap.
Smith is in Mei 2018 in haar huis in Kammapark met 'n hamer aangeval en het sowat 'n maand later in die hospitaal aan haar beserings beswyk.
Kol. Priscilla Naidu, woordvoerder van die polisie, sê Sizwe Jika (28) en Junior Lungisa (20) is Donderdag skuldig bevind aan moord, huisbraak en roof met verswarende omstandighede.
Lungisa is sowat twee maande ná die aanval in Missionvale in hegtenis geneem. Jika is in Oktober dieselfde jaar in Aliwal-Noord aangekeer. Jika word aan twee ander moordsake verbind waarvoor hy tans verhoorafwagtend is.
Volgens Naidu het Jika ook in Mei verlede jaar skuldig gepleit op ses aanklagte van huisbraak waarvoor hy reeds tot 16 jaar tronkstraf gevonnis is. Dié misdade is tussen 2011 en 2018 gepleeg.
Jika en Lungisa sal na verwagting op 14 April gevonnis word vir die moord op Smith.
Maroela Media het destyds berig Smith was in 'n kritieke toestand toe sy ná die aanval in die waakeenheid van 'n plaaslike hospitaal opgeneem is. Sy het bloeding op die brein gehad.
Smith het nooit tot so 'n mate herstel dat die polisie 'n verklaring by haar kon afneem nie.
Tannie Anne Smith RIV die mense wat jou lewe net geneem het is gevonnis. Die menslikheid in my is stadig besig om te kwyn. Hulle word gevonnis en gaan dan tronk toe maar dit bring nie 'n lewe terug nie.